b'\n_START_ARTICLE_\nElefant (v\xc3\xa2n\xc4\x83tor de tancuri)\n_START_SECTION_\nProiectare\n_START_PARAGRAPH_\nElefant a fost proiectat cu inten\xc8\x9bia de a \xc3\xaenlocui v\xc3\xa2n\xc4\x83toarele de tancuri improvizate ap\xc4\x83rute \xc3\xaentre anii 1941-1942, c\xc3\xa2t \xc8\x99i mai t\xc3\xa2rziu, care erau relativ ineficiente (precum seria Marder). \xc8\x98asiul era bazat pe modelele Porsche Tiger I deja construite \xc8\x99i era dotat cu \xc8\x99enile noi._NEWLINE_Suspensia era format\xc4\x83 din \xc8\x99ase boghiuri a\xc8\x99ezate \xc3\xaen perechi cu bare de torsiune longitudinale._NEWLINE_Motorul era amplasat \xc3\xaen mijlocul carcasei blindate, pentru a se potrivi cu turela proiectat\xc4\x83 de Krupp pentru versiunea Porsche a tancului greu Tiger I. Camera de lupt\xc4\x83 era fix\xc4\x83, de tip cazemat\xc4\x83, iar blindajul lateral era u\xc8\x99or \xc3\xaenclinat. Motoarele ac\xc8\x9bionau generatoare electrice, care la r\xc3\xa2ndul lor alimentau motoarele electrice conectate la ro\xc8\x9bile motoare din spate._NEWLINE_Mecanicul conductor \xc8\x99i operatorul radio erau a\xc8\x99eza\xc8\x9bi \xc3\xaentr-un compartiment separat \xc3\xaen partea din fa\xc8\x9b\xc4\x83. Vehiculul era dotat cu un tun 88 mm Panzerabwehrkanone (PaK) 43/2 L/71. Modelul L/71 avea o \xc8\x9beav\xc4\x83 mai lung\xc4\x83 dec\xc3\xa2t L/56 Flak 18 \xc8\x99i Flak 36, fapt care cre\xc8\x99tea semnificativ viteza de ie\xc8\x99ire a proiectilului. Acest tun tr\xc4\x83gea cu un proiectil diferit, mai lung, cu o putere de perforare sporit\xc4\x83.\n_START_SECTION_\nProduc\xc8\x9bie\n_START_PARAGRAPH_\nPorsche a fabricat circa o sut\xc4\x83 de \xc8\x99asiuri pentru proiectul Porsche Tiger \xc3\xaen fabrica din Nibelungenwerk situat\xc4\x83 \xc3\xaen Sankt Valentin, Austria. \xc8\x98asiurile fabricate de Porsche \xc8\x99i Henschel foloseau aceea\xc8\x99i turel\xc4\x83 proiectat\xc4\x83 de Krupp, modelul Henschel av\xc3\xa2nd turela mai mult sau mai pu\xc8\x9bin asezat\xc4\x83 \xc3\xaen centrul \xc8\x99asiului, modelul Porsche av\xc3\xa2nd turela a\xc8\x99ezat\xc4\x83 mai aproape de partea din fa\xc8\x9b\xc4\x83 a suprastructurii. Deoarece proiectul Henschel Tiger a fost desemnat c\xc3\xa2\xc8\x99tig\xc4\x83tor, \xc8\x99asiurile produse de Porsche nu mai erau necesare pentru Tiger I, acestea urm\xc3\xa2nd s\xc4\x83 fie folosite pentru un viitor v\xc3\xa2n\xc4\x83tor de tancuri greu care s\xc4\x83 \xc3\xaencorporeze noul tun antitanc de calibrul 88\xc2\xa0mm Pak 43/2 proiectat de Krupp. Aceast\xc4\x83 arm\xc4\x83 precis\xc4\x83 urma s\xc4\x83 distrug\xc4\x83 tancurile inamice \xc3\xaenainte ca acestea s\xc4\x83 ajung\xc4\x83 \xc3\xaen raza lor de ac\xc8\x9biune. Nou\xc4\x83zeci \xc8\x99i unu de \xc8\x99asiuri au fost transformate de la num\xc4\x83rul de serie 150010 p\xc3\xa2n\xc4\x83 la 150100._NEWLINE_Cele dou\xc4\x83 motoare r\xc4\x83cite cu aer Porsche au fost \xc3\xaenlocuite cu dou\xc4\x83 motoare Maybach HL 120 TRM cu puterea de 300 cai putere. Acestea ac\xc8\x9bionau generatoarele electrice, care la r\xc3\xa2ndul lor alimentau motoarele electrice conectate la ro\xc8\x9bile motrice din spatele \xc8\x99enilelor. Motoarele electrice erau folosite \xc8\x99i la sistemul de direc\xc8\x9bie al vehiculului. Pe l\xc3\xa2ng\xc4\x83 consumul ridicat \xc8\x99i performan\xc8\x9ba slab\xc4\x83, agregatul energetic necesita o mentena\xc8\x9b\xc4\x83 atent\xc4\x83; ro\xc8\x9bile motoare ale \xc8\x99enilelor trebuiau schimbate la fiecare 500 de kilometri parcur\xc8\x99i._NEWLINE_Pe blindajul frontal au fost nituite pl\xc4\x83ci de o\xc8\x9bel cu o grosime de 100 de milimetri. Grosimea blindajului a crescut la 200 de milimetri, \xc3\xaens\xc4\x83 cu pre\xc8\x9bul a 5 tone de greutate suplimentar\xc4\x83. Camera de lupt\xc4\x83 de tip cazemat\xc4\x83 \xc3\xaencorpora tunul \xc8\x99i majoritatea echipajului, fiind amplasat\xc4\x83 \xc3\xaen spatele vehiculului. Motorul era situat la mijloc, mecanicul conductor \xc8\x99i operatorul radio fiind a\xc8\x99eza\xc8\x9bi \xc3\xaen fa\xc8\x9b\xc4\x83, separat. Datorit\xc4\x83 compartiment\xc4\x83rii, ace\xc8\x99tia puteau fi contacta\xc8\x9bi doar prin radio. Procesul de transformare a fost terminat \xc3\xaentre lunile martie-mai 1943._NEWLINE_\xc3\x8en septembrie 1943, to\xc8\x9bi v\xc3\xa2n\xc4\x83torii de tancuri Ferdinand au fost rechema\xc8\x9bi la fabric\xc4\x83 pentru modific\xc4\x83ri bazate pe experien\xc8\x9ba dob\xc3\xa2ndit\xc4\x83 \xc3\xaen timpul B\xc4\x83t\xc4\x83liei de la Kursk. \xc3\x8entre octombrie \xc8\x99i noiembrie 1943, 48 din cele 50 de vehicule care au suprave\xc8\x9buit luptelor au fost modificate, ad\xc4\x83ug\xc3\xa2ndu-le o mitralier\xc4\x83 MG 34 (pentru a \xc3\xaembun\xc4\x83t\xc4\x83\xc8\x9bi capacit\xc4\x83\xc8\x9bile defensive contra infanteriei), o cupol\xc4\x83 pentru comandant (modificat\xc4\x83 din cupola standard montat\xc4\x83 pe StuG III pentru o mai bun\xc4\x83 perspectiv\xc4\x83 asupra c\xc3\xa2mpului de lupt\xc4\x83) \xc8\x99i past\xc4\x83 antimagnetic\xc4\x83 Zimmerit. \xc3\x8en plus, c\xc3\xa2teva modific\xc4\x83ri minore la blindaj au crescut greutatea de la 65 la 70 tone. Aceste vehicule \xc3\xaembun\xc4\x83t\xc4\x83\xc8\x9bite au fost neoficial denumite Elefant, acesta devenind numele oficial la ordinul lui Hitler pe 1 mai 1944.\n_START_SECTION_\nUtilizare\n_START_PARAGRAPH_\nVehiculele blindate de lupt\xc4\x83 erau distribuite la nivel de companie, fiind c\xc3\xa2teodat\xc4\x83 \xc3\xaemp\xc4\x83r\xc8\x9bite \xc3\xaen plutoane, cu infanterie sau tancuri care s\xc4\x83 protejeze flancurile vulnerabile. \xc3\x8en atac, acest v\xc3\xa2n\xc4\x83tor de tancuri greu era v\xc3\xa2rful de lance, iar \xc3\xaen defensiv\xc4\x83 era de obicei folosit ca o rezerv\xc4\x83 mobil\xc4\x83, pentru a opri avansul forma\xc8\x9biunilor de tancuri inamice.\n_START_SECTION_\nUtilizare \xc3\xaen lupt\xc4\x83\n_START_PARAGRAPH_\nFerdinand a fost folosit \xc3\xaen lupt\xc4\x83 pentru prima dat\xc4\x83 \xc3\xaen timpul B\xc4\x83t\xc4\x83liei de la Kursk, unde au participat optzeci \xc8\x99i nou\xc4\x83 de vehicule. De\xc8\x99i eficient \xc3\xaen luptele \xc3\xaempotriva tancurilor sovietice, vehiculul blindat se comporta destul de prost \xc3\xaen alte privin\xc8\x9be._NEWLINE_\xc3\x8en varianta sa original\xc4\x83, v\xc3\xa2n\xc4\x83torii de tancuri Ferdinand nu aveau o mitralier\xc4\x83 drept armament secundar, fiind vulnerabil la atacurile infanteriei. De\xc8\x99i acest lucru reprezenta un dezavantaj important, majoritatea pierderilor au fost cauzate de mine antitanc \xc8\x99i defec\xc8\x9biuni tehnice. \xc3\x8en aproximativ patru zile to\xc8\x9bi v\xc3\xa2n\xc4\x83torii de tancuri Ferdinand erau sco\xc8\x99i din uz datorit\xc4\x83 problemelor tehnice \xc8\x99i avariilor la \xc8\x99enile \xc8\x99i suspensie cauzate de minele antitanc. Pierderile datorate ac\xc8\x9biunilor inamice au fost foarte reduse, datorit\xc4\x83 protec\xc8\x9biei mari oferite de blindajul gros, vehiculul fiind aproape imun la focul armamentului sovietic. Majoritatea vehiculelor distruse sau capturate au fost abandonate de c\xc4\x83tre echipaj datorit\xc4\x83 defec\xc8\x9biunilor._NEWLINE_Multe autotunuri Ferdinand imobilizate au fost permanent abandonate, deoarece erau prea grele pentru vehiculele de tractare germane. Altele au fost pierdute datorit\xc4\x83 defec\xc8\x9biunilor ap\xc4\x83rute \xc3\xaen timpul retragerii cauzate de contraatacul sovietic. Pu\xc8\x9binele vehicule care au supravie\xc8\x9buit au fost folosite ulterior pe frontul de pe r\xc3\xa2ul Nipru spre sf\xc3\xa2r\xc8\x99itul anului 1943._NEWLINE_De\xc8\x99i modific\xc4\x83rile ulterioare au \xc3\xaembun\xc4\x83t\xc4\x83\xc8\x9bit designul, anumite probleme nu au putut fi niciodat\xc4\x83 rezolvate. \xc3\x8en 1944, v\xc3\xa2n\xc4\x83torii de tancuri Elefant prezen\xc8\x9bi pe frontul din Italia erau relativ ineficien\xc8\x9bi, datorit\xc4\x83 greut\xc4\x83\xc8\x9bii de 70 tone nepotrivite pentru majoritatea drumurilor \xc8\x99i podurilor din peninsul\xc4\x83. Din cauza nevoii permanente de piese de schimb, majoritatea unit\xc4\x83\xc8\x9bilor nu au fost pierdute \xc3\xaen lupt\xc4\x83, ci mai degrab\xc4\x83 abandonate \xc8\x99i distruse de c\xc4\x83tre propriile echipaje. O companie de autotunuri Elefant a participat \xc3\xaempotriva sovieticilor la Ofensiva de pe Vistula-Oder din Polonia, iar ultimele vehicule care au supravie\xc8\x9buit au fost folosite l\xc3\xa2ng\xc4\x83 Zossen \xc3\xaen timpul B\xc4\x83t\xc4\x83liei pentru Berlin._NEWLINE_Ferdinand/Elefant a fost probabil cel mai bun v\xc3\xa2n\xc4\x83tor de tancuri folosit \xc3\xaen timpul r\xc4\x83zboiului av\xc3\xa2nd \xc3\xaen vedere raportul dintre tancurile inamice distruse \xc8\x99i pierderi, acesta fiind \xc3\xaen medie de 10 la 1. \xc3\x8en timpul B\xc4\x83t\xc4\x83liei de la Kursk sPzJagAbt 653 a pretins c\xc4\x83 a distrus 320 de tancuri inamice, cu pre\xc8\x9bul a doar 13 v\xc3\xa2n\xc4\x83tori de tancuri Ferdinand. Aceast\xc4\x83 diferen\xc8\x9b\xc4\x83 impresionant\xc4\x83 a fost posibil\xc4\x83 datorit\xc4\x83 puterii de foc \xc8\x99i protec\xc8\x9biei extreme a v\xc3\xa2n\xc4\x83torului de tancuri, fapt care reprezenta un avantaj enorm atunci c\xc3\xa2nd era folosit \xc3\xaen atac sau \xc3\xaen opera\xc8\x9biunile defensive statice. Totu\xc8\x99i, performan\xc8\x9bele slabe ale motorului \xc8\x99i defec\xc8\x9biunile frecvente au \xc3\xaempiedicat folosirea acestui vehicul blindat de lupt\xc4\x83 la poten\xc8\x9bial maxim \xc3\xaen opera\xc8\x9biuni.'